
Scurt istoric
Situaţia actuală a romilor din Europa nu ar putea fi corect evaluată fără cunoaşterea şi înţelegerea istoriei acestora. Dacă originea istorică a romilor a constituit, de-a lungul timpului, subiect al multor dispute, astăzi s-a ajuns la un consens general în această privinţă.

Deşi izvoare istorice în acest sens practic nu există, cu excepţia câtorva atestări lingvistice
 şi culturale
, romii sunt descendenţi ai unor grupuri din India (probabil din regiunea nordică Punjab), care au părăsit subcontinentul indian la sfârşitul primului mileniu d.C., în urma unor invazii. O altă teorie consideră romii ca fiind o castă de războinici mobilizată să lupte împotriva invadatorilor musulmani, care ulterior a părăsit teritoriul Indiei. Cercetătorii au stabilit că au existat mai multe valuri de migraţie către Persia şi de aici mai departe, pe parcursul a câteva sute de ani, deoarece resursele grupurilor de romi erau limitate, iar deplasarea se făcea în funcţie de locurile unde animalele puteau găsi hrană şi acolo unde produsele meşteşugăreşti confecţionate puteau fi vândute. Este un fapt bine ştiut că în Ţările Române cei mai iscusiţi meşteşugari erau romii, iscusinţă dobândită în timpul şederii lor în Imperiul Persan şi în cel Bizantin. Deplasările se întindeau pe distanţe mici, dintre câteva localităţi. Nu plecau toţi în acelaşi timp, ci în cursul unui an de zile avea loc plecarea unui grup format din fraţi, copii şi alte rude, iar după un anumit număr de ani putea urma un alt grup. Sosirea vechilor romi în ţările respective s-a realizat progresiv şi nu a cauzat o creştere mare de populaţie în locurile unde au ajuns, fapt care ar fi fost imediat consemnat de istoricii arabi sau bizantini.

Pătrunderea romilor în Europa s-a realizat pe trei căi, despărţirea lor producându-se în partea de est a Imperiului Bizantin, moştenitorul de drept al Imperiului Roman de Răsărit: 1) ramura de Nord (şi-ar fi continuat drumul spre NV prin Caucaz şi pe latura de NV a Mării Negre, Peninsula Balcanică şi de aici în întreaga Europă); 2) ramura de Sud-Vest (spre Siria, Palestina, Egipt şi celelalte ţări ale Africii de Nord, de unde, probabil, mici grupuri de rromi şi-au continuat drumul, traversând Mediterana în Spania, în timpul stăpânirii arabe); 3) ramura rom sau de Vest, cea mai numeroasă, care şi-a continuat drumul în Imperiul Bizantin, unde a rămas câteva secole, iar de aici, mai departe, în Europa Centrală şi de Vest.
Primele atestări documentare ale romilor în Europa datează astfel: România-1385
, Slovenia-1387, Cehia-1399, Germania-1407, Elveţia-1414, Franţa-1418, Belgia-1419, Olanda-1420, Italia-1422, Slovacia-1423, Spania-1425, Danemarca-1433, Bosnia-1443, Polonia-1501, Rusia-1501, Scoţia-1505, Suedia-1512, Anglia-1513, Albania-1522, Portugalia 1526, Norvegia-1540, Finlanda-1559, Ţara Galilor-1579.

În Europa, o parte dintre romi au fost ţinuţi în sclavie, aparţinând moşierilor, mănăstirilor şi curţilor domneşti, în regiunea Balcanilor, în Moldova şi Ţara Românească, altă parte răspândindu-se pe întreg continentul. Pentru a obţine permise de trecere spre ţările din Vest, unii romi au pretins că sunt creştini din Egipt veniţi în pelerinaj (în spaniolă, erau denumiţi gitano, însemnând egiptean). În general, romii şi-au păstrat stilul de viaţă nomad sau semi-nomad în mijlocul unei societăţi sedentare, ceea ce le-a permis să-şi păstreze identitatea ca popor. În Vestul Europei, avansat din punct de vedere economic, romii nu au avut un rol important ca meşteşugari, astfel că s-au luat măsuri de izgonire şi marginalizare a acestora. Spre sfârşitul Evului Mediu, au fost supuşi unor serii întregi de persecuţii şi represiuni.
Sub influenţa mişcării internaţionale de abolire a sclaviei, la mijlocul secolului al XIX-lea, grupuri de sclavi, incluzând grupuri de romi, au fost eliberate în Valahia şi Moldova. Mulţi dintre rromi au refuzat loturile de pământ oferite şi s-au mutat la marginea oraşelor sau satelor, continuând meşteşugăria; alţii şi-au continuat stilul de viaţă nomad. Abolirea sclaviei a determinat un puternic val migrator spre alte părţi ale Europei şi spre America.
În timpul regimului nazist impus de Hitler (1933-1945), romii au fost supuşi represiunilor rasiste în ţările ocupate; o mare parte a populaţiei rome a fost exterminată, fie în lagărele naziste, fie în lagărele create special. În România, Guvernul Antonescu a deportat în Transnistria peste 25.000 de romi, dintre care aproape jumătate au pierit din cauza condiţiilor aproape imposibile de supravieţuire. Istoricii apreciază că numărul victimelor de etnie romă din Europa, raportat la totalul populaţiei, este comparabil cu numărul victimelor evrei. Regimul comunist care s-a instaurat după sfârşitul celui de-al doilea război mondial în Estul Europei a dus o politică de asimilare, iar romii şi-au pierdut statutul de minoritate etnică. Totodată, politica intensă de asimilare a statelor socialiste a produs şi prima generaţie de elită a minorităţii rome. În pofida doctrinei comuniste egalitare, romii au fost discriminaţi în continuare. 

În perioada interbelică, romii din România constituie un grup heterogen, avînd limba maternă romani, româna sau maghiara. În general, ca grup, romii sunt mai degrabă toleraţi decât acceptaţi ca minoritate. Ascensiunea socială a unor romi însemna ştergerea originii lor etnice. În această perioadă, romii constituie organizaţii de emancipare şi „redeşteptare a neamului rom”, scot gazete („Glasul Romilor”, 1934-1941) etc.
Imediat după terminarea celui de-al doilea război mondial, în statele din Europa Centrală şi de Est s-au intensificat eforturile de eliminare a tratamentelor anti-sociale faţă de romi. Guvernele Poloniei şi Cehoslovaciei, de exemplu, au luat măsuri extinse pentru a limita nomadismul şi de a-i converti pe romi într-un „proletariat” omogen. În Norvegia, Suedia şi Elveţia, în aceeaşi perioadă, s-a încercat a se pune capăt modului de viaţă în grupuri şi pe familii al romilor, recurgându-se la măsura abuzivă a sterilizării, iar copiii romi au fost luaţi forţat din sânul familiilor şi plasaţi în centre de îngrijire. În ultimii ani, guvernul Suediei a acordat compensaţii victimelor acestor represiuni.

După 1989, în întreaga Europă a izbucnit un puternic sentiment de ostilitate faţă de romi. În statele din Est a continuat blamarea colectivităţilor rome, în general pentru violenţe şi tulburarea ordinii publice. În Europa de Vest, sentimentul anti-romi a izbucnit ca urmare a migraţiei acestora din Europa Estică. În ţări ca Belgia, Finlanda, Franţa, Germania, Irlanda, Italia, Olanda, Norvegia, Spania, Elveţia, Marea Britanie sunt cunoscute episoade de panică publică, alimentate de mass-media prin titluri incitatoare. Urmările au constat în folosirea de către autorităţi a unor măsuri rasiale discriminatorii, deseori ducând până la expulzări colective.

În 1999, comunitatea romă din Europa a suferit cea mai mare tragedie de la sfârşitul celui de-al doilea război mondial şi până acum, după încetarea acţiunilor militare NATO în fosta Iugoslavie şi retragerea forţelor iugoslave din Kosovo. Etnicii albanezi au întreprins o campanie de epurare etnică împotriva rromilor şi a tuturor persoanelor precepute ca fiind gypsies. În ciuda celor patru ani de administraţie ONU, violenţa (incluzând atacuri armate şi distrugeri de proprietăţi) a continuat. Peste jumătate din populaţia romă  din Kosovo este refugiată în zonele de lângă graniţe.
Populaţia romă din Europa de azi este estimată la aproape 12 milioane de persoane. Având o istorie marcată de discriminări şi persecuţii şi fără a avea instituţii autonome la nivel european, romii şi-au păstrat o identitate distinctă, caracterizată prin solidaritate de grup, strânse legături de familie, celebrarea evenimentelor familiale, respectul faţă de tradiţiile culturale etc. În prezent, sentimentul anti-romi este întâlnit în majoritatea ţărilor europene şi este extrem de puternic în anumite ţări. Tratamentul romilor în ţările Uniunii Europene, dar şi dincolo de graniţele ei, a devenit un litmus test al societăţii contemporane şi reprezintă, de departe, cea mai presantă problemă a Europei, din perspectivă politică, socială şi a drepturilor omului.
Consiliul de la Lisabona
Schimbarea fundamentală care a avut loc în politica europeană privind combaterea discriminării şi rasismului a constituit-o adoptarea unei serii de directive în această materie, ca urmare a revizuirii art.13 al Tratatului de constituire a Uniunii Europene, după amendamentele aduse acestuia prin Tratatul de la Amsterdam. Aceste directive au lărgit semnificativ cadrul juridic privind anti-discriminarea: 
1) Directiva 2000/43/EC, care implementează principiul tratamentului egal al persoanelor, indiferent de rasă sau origine etnică ;

2) Directiva 2000/78/EC, care stabileşte cadrul general privind tratamentul egal al persoanelor încadrate în muncă;

3) Directiva 2002/73/EC privind egalitatea între femei şi bărbaţi în ceea ce priveşte ocuparea unui loc de muncă, formarea profesională, promovarea şi condiţiile de muncă.

Directiva 2000/43/EC a introdus standardele legale în spaţiul comunitar european în scopul eliminării tratamentelor diferenţiate bazate pe criterii arbitrare în ceea ce priveşte rasa şi originea etnică. Scopul directivei, aşa cum reiese şi ad litteram, este interzicerea discriminării rasiale, în special în domeniile în care asemenea tratamente pot apărea – angajarea, pregătirea profesională, educaţia, protecţia socială, accesul la bunuri, servicii şi locuinţe; este interzisă atât discriminarea directă, cât şi cea indirectă; este instituită obligaţia de a acorda despăgubiri victimelor discriminărilor rasiale, pe cale judecătorească sau administrativă; se impune ca în dreptul familiei să se instituie sancţiuni efective şi proporţionale în cazul încălcării normelor anti-discriminatorii, care vor include şi plăţi compensatorii către victime.
Separat, Uniunea Europeană a adoptat şi un Program Comunitar de Acţiune (2000-2006) derulat prin Directoratul General pentru Forţele de Muncă şi Probleme Sociale al Comisiei Europene. Programul a avut ca scop implementarea directivelor prin metoda schimburilor de informaţii şi experienţă şi alegerea celei mai bune implementări, dar promovează şi măsuri pentru combaterea discriminării pe criterii rasiale, etnice, religioase, sexuale, de vârstă. Programul de lucru pe 2004 a definit opt arii prioritare în stabilirea acţiunilor transnaţionale, iar una dintre ele a vizat în mod special integrarea romilor în învăţământ şi în muncă.

La Consiliul European de la Lisabona din anul 2000 s-a luat decizia modernizării Modelului Social European, în scopul de a deveni „cea mai competitivă şi dinamică economie bazată pe cunoaştere, capabilă de o dezvoltare susţinută prin crearea de noi locuri de muncă în condiţii mai avantajoase şi printr-o mai mare coeziune socială”. Această înnoire a Modelului Social European trebuie să se fundamenteze pe „investirea în oameni” şi pe consolidarea unei „bunăstări active”, deziderate care au condus la începerea unor acţiuni în domenii precum: educaţia şi formarea profesională, crearea de noi locuri de muncă în condiţii mai avantajoase, dezvoltarea unei politici active a ocupării locurilor de muncă, modernizarea protecţiei sociale şi promovarea principiilor incluziunii sociale.
S-a aprobat cu acest prilej o nouă metodă de coordonare în implementarea politicii europene de incluziune socială şi a obiectivelor acesteia.
Consiliul European de la Lisabona a fixat cinci factori în vederea îmbunătăţirii sistemelor de educaţie şi formare profesională în Europa, până în 2010:

· la nivelul comunităţii europene, rata abandonului şcolar primar să nu depăşească 10%;

· creşterea numărului de absolvenţi în matematică, ştiinţe şi tehnologie cu cel puţin 15%, concomitent cu diminuarea dezechilibrului de gen;

· cel puţin 85% dintre tinerii de 22 de ani să fie absolvenţi de liceu;

· comparativ cu anul 2000, numărul de tineri analfabeţi cu vârsta de 15 ani să descrească cu cel puţin 20%;

· la nivel european, nivelul de participare la programul Învăţământ pe durata vieţii a adulţilor (25-64 ani) încadraţi în muncă să fie de cel puţin 12,5%.

Realizarea acestor obiective este însă ameninţată de lipsa de date în identificarea segregărilor rasiale sau a altor forme de excludere etnică, precum şi de acţiunile care au avut ca urmare înrăutăţirea situaţiei romilor sau a altor grupuri etnice. În primul rând, sistemele create pentru monitorizarea implementării Agendei Lisabona nu au înregistrat niciun impact asupra romilor sau a altor grupuri etnice, ceea ce a dus la neglijarea acestora în elaborarea noilor politici naţionale privind educaţia. În al doilea rând, lipsa informaţiilor relevante despre segregarea rasială, excluderea rasială sau alte situaţii sociale neadecvate au dus la îngreunarea atingerii obiectivelor Agendei Lisabona.

Instrumentele structurale europene

Există două componente ale instrumentelor structurale europene care vizează în mod direct minoritatea romă: Fondul European de Dezvoltare Regională (ERDF) şi Fondul Social European (ESF). ERDF este principalul instrument de politică regională, derulat prin Directoratul General de Politică Regională, cu obiectivul de a sprijini crearea de infrastructuri, de a finanţa activităţile destinate ocupării forţei de muncă, a proiectelor de dezvoltare locală şi asistenţa întreprinderilor mici şi mijlocii. Fondul finanţează şi anumite activităţi ce vizează populaţia romă, precum infrastructura de bază pentru aşezările rome, măsuri de integrare socială şi facilităţi pentru educaţie şi învăţământul de-a lungul vieţii. ERDF poate interveni în sprijinul a trei noi obiective de politică regională: convergenţă, competitivitate regională şi ocuparea forţei de muncă, cooperare teritorială europeană.

Fondul Social European (ESF) se va concentra pe patru domenii principale: creşterea adaptabilităţii lucrătorilor şi a întreprinderilor, îmbunătăţirea accesului la ocuparea şi participarea pe piaţa muncii, îmbunătăţirea nivelului de incluziune socială prin combaterea discriminării şi facilitarea accesului pe piaţa muncii a persoanelor dezavantajate, precum şi promovarea parteneriatului pentru realizarea reformei în domeniile ocupării forţei de muncă şi incluziunii sociale.

Fondul de coeziune susţine măsurile din domeniul protecţiei mediului şi al reţelelor trans-europene de transport. Fondul ajută statele membre cu un produs naţional brut (PNB) pe cap de locuitor de mai puţin de 90% din media comunitară să-şi reducă diferenţele dintre nivelurile de dezvoltare economică şi socială şi să-şi stabilizeze economiile. Acesta susţine acţiuni în cadrul obiectivului „Convergenţă” şi se află sub incidenţa aceloraşi reguli de programare, de gestionare şi de control ca în cazul ESF şi ERDF.
 

Principalele instumente internaţionale referitoare la educaţia copiilor romi

Guvernele şi organizaţiile internaţionale – în mod special ONU şi agenţiile sale, Consiliul Europei, OSCE şi Uniunea Europeană – au făcut apel în mod repetat, prin tratate, declaraţii şi recomandări, la eliminarea oricăror forme de discriminare rasială şi la promovarea accesului egal la educaţie şi învăţământ. Primul text legislativ care a vizat minoritatea romă a fost adoptat de Consiliul Europei în anul 1969; abia după 1990, comunitatea internaţională şi-a îndreptat serios atenţia către acest subiect, în zone precum protecţia drepturilor omului, protecţia în faţa discriminării şi a persecuţiilor, precum şi asistenţa juridică. După anul 2000, atenţia a crescut considerabil în domenii precum dezvoltarea economică, condiţiile sociale şi educaţie.

Documentele internaţionale au fost completate de numeroase iniţiative ale guvernelor sau ONG-urilor, precum şi de numeroase publicaţii şi studii ale organismelor internaţionale. În problemele vizând minoritatea romă, Consiliul Europei şi OSCE au fost cele mai active organizaţii supranaţionale.
Între anii 1999 şi 2005, o serie de guverne ale statelor membre, în special cele din Europa Centrală şi Estică, au elaborat şi adoptat strategii naţionale
 vizând ameliorarea situaţiei populaţiei rome. În cadrul acestor iniţiative naţionale, preocuparea centrală o constituie educaţia. Cu variate asemănări şi diferenţieri în abordările lor, aceste strategii au reprezentat semnalul că nevoile romilor au fost luate în considerare la nivel naţional. De asemenea, aceste state au semnat tratate de aderare la acordurile internaţionale, politice ori de finanţare, care se referă la îmbunătăţirea educaţiei copiilor romi. Cadrul juridic şi iniţiativele luate la nivel internaţional şi naţional reprezintă, în acelaşi timp, un angajament politic şi demonstrează că problema educaţiei romilor reprezintă o prioritate importantă. Cea mai mare provocare pentru viitor, însă, o constituie implementarea cu succes a acestor iniţiative şi strategii naţionale, prin asigurarea unor mecanisme de monitorizare, evaluare şi finanţare corespunzătoare.

În general, reglementările care se referă la drepturile omului în domeniul educaţiei sunt conţinute în tratate, iar normele de punere în practică se găsesc în recomandări. Rezoluţiile, recomandările şi declaraţiile nu constituie acte juridice, dar, în afara caracterului lor de texte internaţionale, sunt de o mare importanţă, deoarece reprezintă standarde comune în elaborarea politicilor. Principiile orientative conţinute în aceste texte vor trebui avute în vedere la diferite nivele. Cel mai important, însă, este de menţionat că aceste documente internaţionale sunt elaborate pentru a constitui baza schimbărilor politice ce urmează a fi implementate la nivel naţional sau local.
Conţinutul documentelor prezentate mai jos se referă, în mod direct ori indirect, la problema educaţiei copiilor romi. Aceste documente au fost elaborate plecând de la faptul că aceşti copii sunt respinşi la înscrierea la şcoala primară ori nu-şi pot exercita dreptul lor fundamental la învăţătură, dar şi în scopul combaterii variatelor forme de discriminare în învăţământ şi educaţie:
1. Declaraţia Universală a Drepturilor Omului, 10 decembrie 1948, art.26, par.2;

2. Convenţia Internaţională privind Drepturile Economice, Sociale şi Culturale, 19 decembrie 1966, art.13;
3. Convenţia privind Drepturile Copilului, Adunarea Generală a ONU, 20 noiembrie 1989, art.20;

4. Cadrul de Acţiune UNESCO Dakar: Educaţia pentru toţi, 2002, Forumul Internaţional al Educaţiei.
5. Convenţia UNESCO împotriva Discriminării în Educaţie, 15 decembrie 1960, art.5, par.1;
6. Convenţia internaţională pentru eliminarea tuturor formelor de discriminare rasială, 21 decembrie 1965, art.7;
7. Recomandarea privind învăţământul pentru înţelegere, cooperare, pace şi educaţie referitoare la drepturile şi libertăţile fundamentale, UNESCO, 19noiembrie 1974;
8. Declaraţia UNESCO pentru combaterea prejudecăţilor rasiste, 27 noiembrie 1978;
9. Declaraţia ONU privind eliminarea tuturor formelor de intoleranţă şi discriminare pe criterii religioase, 25 noiembrie 1981;
10. Documentul concluziv CSCE
 al întâlnirii de la Viena, 1989;
11. Documentul Helsinki al OSCE – Provocările schimbării, 10 iulie 1992;
12. Rezoluţia 1992/65 a ONU privind protecţia minorităţii rome, martie 1992;
13. Directiva 2000/43/EC privind implementarea principiului tratamentului egal între persoane, fără deosebire de rasă sau origine etnică, Consiliul Uniunii Europene, 2000;
14. Convenţia Internaţională pentru protecţia drepturilor tuturor lucrătorilor migranţi şi a membrilor familiilor acestora, 18 decembrie 1990;
15. Declaraţia ONU privind drepturile persoanelor aparţinând minorităţilor naţionale, etnice, religioase şi lingvistice, 18 decembrie 1992;
16. Convenţia-cadru pentru protecţia minorităţilor naţionale, Consiliul Europei, 1 februarie 1995;
17. Carta Europeană a limbilor minoritare şi regionale, Consiliul Europei, 1 martie 1998;
18. Recomandarea 563(1969) asupra situaţiei romilor în Europa, Adunarea Parlamentară a Consiliului Europei;
19. Rezoluţia 13(1975) privind situaţia nomazilor în Europa, Comitetul Miniştrilor, Consiliul Europei;
20. Rezoluţia 125(1981) privind rolul şi responsabilităţile autorităţilor regionale şi locale ăn problemele socio-culturale ale populaţiilor de origine nomadică, Congresul Autorităţilor Locale şi Regionale, Consiliul Europei;
21. Rezoluţia 104/144 privind educaţia copiilor ai căror părinţi nu au domiciliul stabil, 16 aprilie 1984, Parlamentul European;
22. Rezoluţia A2-379/88 privind analfabetismul şi educaţia copiilor ai căror părinţi nu au domiciliul stabil, 17 martie 1989, Parlamentul European;
23. Rezoluţia 89/C153/02 privind regulile de şcolarizare a copiilor romi, Consiliul Uniunii Europene, mai 1989;
24. Documentul de la Copenhaga, Conferinţa CSCE asupra dimensiunii umane, 1990;
25. Rezoluţia 249(1993) privind ţiganii din Europa: rolul şi responsabilitatea autorităţilor locale şi regionale, Consiliul Europei;
26. Recomandarea 1203(1993) privind ţiganii din Europa, Adunarea parlamentară a Consiliului Europei;
27. Recomandările 11 şi 16(1995) către o Europă a toleranţei: contribuţia romilor, Consiliul Europei;
28. Recomandarea nr. De politică generală pentru combaterea rasismului şi intoleranţei împotriva romilor, Comisia Europeană împotriva Rasismului şi Intoleranţei (ECRI), 6 martie 1998;
29. Recomandarea (2000)4 privind educaţia copiilor romi în Europa, Comitetul Miniştrilor, Consiliul Europei;
30. Recomandarea (2001) 17 pentru îmbunătăţirea situaţiei economice şi intrării pe piaţa muncii a romilor, Comitetul Miniştrilor, Consiliul Europei;
31. Recomandarea (2002) 1557 privind situaţia juridică a romilor în Europa, Adunarea Parlamentară a Consiliului Europei;
32. Decizia nr.566, Planul de Acţiune pentru situaţiei romilor în aria OSCE, Consiliul permanent al OSCE, 27 noiembrie 2003;
33. Rezoluţia P6-TA (2005) 0151 privind situaţia romilor în Europa, arlamentul European.

Segregarea în educaţie şi învăţământ
Potrivit definiţiei formulate de specialişti
, segregaţia reprezintă „un ansamblu de practici politice discriminatorii aplicate asupra unui grup (si, prin extensie, asupra unei întregi comunităţi sau asupra persoanelor aparţinătoare unei alte rase), în vederea limitării accesului acestui grup la anumite resurse sau recompense care ţin de bunurile publice”.
 Convenţia Internaţională pentru Eliminarea tuturor Formelor de Discriminare Rasială (1965) formulează în articolul 1 definiţia discriminării rasiale ca fiind orice deosebire, excludere restricţie sau preferinţă întemeiată pe rasă, culoare, ascendenţă sau origine naţională ori etnică, care are ca scop sau efect de a distruge sau compromite recunoaşterea, folosinţa sau exercitarea, în condiţii de egalitate, a drepturilor omului şi a libertăţilor fundamentale în domeniile politic, economic, social şi cultural sau în oricare alt domeniu al vieţii publice.
Discriminarea minorităţii rome – prezentă în aproape toate ţările comunităţii europene şi estimată la circa zece milioane – şi, în special, în cadrul şcolilor, în privinţa celor aproape trei milioane de copii romi, reprezintă una dintre cele mai mari probleme europene, din perspectivă politică, socială şi a drepturilor omului. Această concluzie este susţinută de numeroase rapoarte ale ONU şi ale organismelor Consiliului Europei, de numeroasele speţe înaintate instanţelor judecătoreşti, precum şi de Raportul Comisiei Europene privind situaţia romilor din Europa
. 
Ceea ce deosebeşte minoritatea romă de celelalte minorităţi din Europa este sărăcia extremă în care trăiesc membrii acesteia. Copiii romi deseori merg la şcoală flămânzi ori se întorc într-o casă în care nu există un spaţiu destinat efectuării temelor, calculatorul fiind un lux.

Situaţia romilor în sectorul educaţiei primare este îngrijorătoare. Cercetările ERRC (European Roma Rights Center
) în oraşul Ostrava din Cehia, în anul şcolar 1998-1999, au relevat că mai mult de jumătate dintre elevii şcolilor ajutătoare erau romi şi mai mult de jumătate dintre copiii romi de vârstă şcolară au fost înscrişi la acest tip de şcoli. Guvernul ceh a estimat că în întreaga ţară aproximativ 75% dintre copiii romi au fost înscrişi la şcolile ajutătoare. De asemenea, ERRC a constatat că în majoritatea zonelor copiii romi de vârstă şcolară au fost concentraţi în mod covârşitor în câteva şcoli, percepute pe plan local ca şcoli „ghetou”. Aceşti indicatori au determinat autorităţile, în anii ce au urmat, să elaboreze politica educaţională în scopul reducerii acestui nivel ridicat de segregare rasială.
O situaţie asemănătoare s-a întâlnit în Slovacia. Astfel, în anul şcolar 2002-2003, mai mult de jumătate dintre elevii şcolilor destinate copiilor cu dizabilităţi mentale erau romi, iar în câteva dintre aceste şcoli, toţi elevii erau de etnie romă.
Şi în şcolile din Ungaria există probleme cu segregarea în şcoli. Memorandumul de Incluziune Socială din Ungaria (JIM), semnat de Comisia Europeană şi guvernul ungar la 18 decembrie 2003, semnala că „în aproximativ 700 de şcoli elevii romi învaţă în clase separate”. Ministerul ungar al educaţiei a adoptat recent un număr de măsuri anti-segregare, precum grantul de finanţare de către statele membre, pentru anul şcolar 2003-2004, în scopul integrării copiilor dezavantajaţi, în special a celor romi. În stabilimentele unde majoritatea elevilor sunt copii dezavantajaţi, ca urmare a nivelului crescut de sărăcie, motive etnice, dizabilităţi ori alte cauze, se va încuraja atragerea copiilor care nu întâmpină aceste probleme.
În Bulgaria sunt probleme serioase privind segregarea şcolară, ca urmare a plasării copiilor romi în şcoli sub standarde, aflate în cartierele romilor sau în apropierea acestora, şcoli cunoscute sub numele de „şcoli ţigăneşti”, în care procesul educativ se desfăşoară sub standarde. Acţiunile în sprijinul romilor au venit din partea ONG-urilor, un exemplu fiind proiectul din Vidin, prin care copii romi au fost integraţi în şcoli bine cotate.  Proiectul Vidin reprezintă prima iniţiativă anti-segregare din Europa Estică şi Centrală. Rezultatele au fost îmbucurătoare şi s-au evidenţiat mai multe aspecte pozitive precum: entuziasmul copiilor romi de a fi integraţi în şcoli unde sunt bine instruiţi, alături de alţi copii non-romi; procesul de desegregare a fost foarte bine monitorizat, inducând încredere şi respect familiilor de romi; şcolile respective au acceptat observatori romi care au urmărit ca şi copiii romi să fie trataţi cu respect şi în mod egal cu ceilalţi. Proiectul s-a extins ulterior în cinci alte mari oraşe; el nu s-a încheiat, ci a constituit un prim pas în scopul asigurării egalităţii rasiale în învăţământ.

Alte forme de segregare au fost întâlnite şi în şcolile din Vestul Europei. Al doilea Raport privind Germania pentru anul 2000, elaborat de Comisia Europeană şi care se referă la lupta împotriva rasismului şi intoleranţei, recomandă guvernelor federale o mai precisă investigare a reprezentativităţii copiilor romi în şcolile speciale. Potrivit unui studiu realizat în 2003 de EUMAP (The European Union Monitoring and Advocacy Program
), doar jumătate dintre copiii romi sunt şcolarizaţi, iar dintre aceştia peste 80% se află în şcoli speciale.
În Spania, majoritatea şcolilor de stat, în special în zonele cu populaţie mare de romi, au devenit „şcoli ghetou”. În ultimii 10 ani, în anumite şcoli procentul de şcolarizare a romilor a crescut de la 30-40% la 80%. Jose Cabanes, sociolog şi expert în educaţie, descria acest proces în următorii termeni:
· atunci când un număr mai mare de copii romi sunt şcolarizaţi într-o anumită şcoală, un anumit număr de copii non-romi sunt retraşi de către familii şi mutaţi la alte şcoli;

· o mare concentrare de elevi provenind din medii sărace şi din familii analfabete determină o scădere a nivelului de pregătire în şcolile la care sunt înscrişi, astfel că un anumit număr de copii non-romi sunt mutaţi la alte şcoli, care să le ofere „mai multe posibilităţi”;

· faptul că familiile preocupate să ofere copiilor o educaţie de calitate decid să-i mute duce la o diminuare a standardelor acestor şcoli, iar schimbarea tot mai frecventă a profesorilor agreavează situaţia. Una dintre consecinţe a fost chiar închiderea acestor şcoli.
Segregare rasială în învăţământ a fost întâlnită şi în Franţa. Statisticile au relevat un  număr mare de copii romi în şcolile publice speciale, destinate copiilor cu dificultăţi de învăţare sau de adaptare, ca şi în clase special constituite în şcolile primare, unele dintre acestea fiind formate exclusiv din copii romi, fie în zone în care comunităţile rome sunt separate de restul populaţiei, fie ca urmare a retragerii copiilor non-romi din aceste clase.
În cadrul Acţiunii „Învăţământ pe durata vieţii”, există încă serioase probleme privind accesul la educaţie, în sensul că nu a putut fi identificat nici un grup etnic în cadrul implementării acestei strategii. În alte ţări strategia de implementare a învăţământului pe durata vieţii nu face nici măcar referire la populaţia romă (Germania, Polonia, Suedia, Marea Britanie). Ca urmare, politicile educaţionale vor trebui să fixeze obiective-cheie imperative, precum:

· structuri juridice şi administrative care să asigure accesul neîngrădit la învăţământul general;

· stabilirea unor planificări eficiente care să înlăture orice obstacole în calea accesului la şcolile publice;

· includerea unor factori activi în scopul combaterii şi eliminării segregării rasiale;

· suport substanţial şi corespunzător (acolo unde este nevoie, continuarea studiilor ori reşcolarizare) pentru toţi participanţii la procesul de învăţământ, inclusiv profesori, personal administrativ, copii romi şi non-romi, părinţi romi şi non-romi;

· programe şcolare care să conţină elemente antirasiste şi antiteroriste;

· acordarea tuturor resurselor necesare pentru a asigura egalitarea rasială în educaţie;
· educaţia preşcolară de minimum 2 ani pentru toţi copiii romi;

· promovarea bunelor relaţii între romi şi non-romi;

· promovarea învăţământului romanes (limbă, istorie, cultură), atât pentru copii romi, cât şi pentru cei non-romi.

Un număr de state au adoptat reglementări pentru crearea unor fonduri în scopul susţinerii studenţilor romi; ca urmare, numărul de studenţi romi a crescut considerabil.

La nivel european, o seamă de programe au avut, în mod clar, un rol direct în crearea condiţiilor pentru integrarea în învăţământ. Directoratul General pentru Educaţie şi Cultură al Uniunii Europene conduce derularea mai multor astfel de programe, care, în majoritatea lor, sunt menite să îmbunătăţească educaţia şi pregătirea profesională a romilor, precum şi asistarea politicilor naţionale care vizează integrarea în învăţământ. De exemplu, promovarea învăţământului intercultural, combaterea excluziunii sociale, prin crearea asistenţei pentru grupurile dezavantajate, reprezintă priorităţile europene în domeniul educaţiei şi tineretului.
Obiectivele stabilite în Acţiunea Comenius (învăţământ preşcolar) includ şi promovarea recunoaşterii interculturale prin activităţi transnaţionale cu scop antirasist şi de îmbunătăţire a calităţii învăţământului pentru copiii lucrătorilor imigranţi şi romi. Funcţionează şi alte programe europene prin care s-au stabilit obiective asemănătoare: Socrates (Învăţământ şcolar, universitar şi pentru adulţi), Leonardo da Vinci (formare profesională) şi Youth (pentru tineret). Sunt de menţionat, de asemenea, proiectele transnaţionale care au vizat în mod expres romii au acoperit variate domenii, precum: şcolarizarea la diferite niveluri, calitatea învăţământului, educaţia interculturală şi dialogul, pregătirea personalului didactic şi a mediatorilor romanes, îmbunătăţirea pregătirii romilor în sprijinul angajării acestora, accesul la formare sau re-formare profesională.
Situaţia nivelului scăzut de educaţie reprezintă una dintre cele mai presante probleme cu care se confruntă minoritatea romă, în condiţiile în care lipsa studiilor creează bariere în ceea ce priveşte accesul pe piaţa muncii, la serviciile medicale, precum şi participarea în cadrul societăţii civile.

Minoritatea romă în Europa este recunoscută, în general, ca suferind de sărăcie, discriminare şi de lipsa locurilor de muncă. Secole întregi de istorie marcată de prejudecăţi, stereotipuri negative, rasism şi excluziune socială sunt reflectate azi în numărul mare al indivizilor neangajaţi, precum şi în nivelul extrem de scăzut de educaţie şi pregătire şcolară al reprezentanţilor acestei minorităţi.

Numeroase studii şi statistici asupra situaţiei romilor au arătat că, atât în Vestul cât şi în Estul Europei, membrii acestor comunităţi continuă să fie discriminaţi şi marginalizaţi, să întâmpine dificultăţi la obţinerea unui loc de muncă în condiţii egale, la educaţie, securitate socială, asistenţă medicală, spaţiul locativ, justiţie şi alte servicii publice. Potrivit unor studii realizate prin Programul de Dezvoltare al Naţiunilor Unite
 (UNDP) în colaborare cu alte organizaţii internaţionale, caracteristicile relevante ale situaţiei romilor sunt: marea majoritate a indivizilor trăiesc la limita sărăciei; analfabetismul este preponderent; marea majoritate a celor şcolarizaţi au absolvit cel mult patru clase primare; rata de neangajare este foarte mare; în general, nu beneficiază de medicamente, locuinţe sigure, instalaţii sanitare şi apă curentă.
Nivelul educaţiei copiilor şi adulţilor romi variază de la ţară la ţară, între mediile urban şi rural şi între diferitele tipuri de comunităţi de romi. Astfel, mai mult de 50% dintre copii romi nu au încheiat studiile elementare; în anumite ţări din Europa Centrală şi de Est, 50-80% dintre copiii înscrişi la şcoală au fost repartizaţi la şcoli speciale de ajutor pentru copii cu dizabilităţi de învăţare.
Accesul pe piaţa muncii
La Consiliul European de la Lisabona, Uniunea Europeană şi-a stabilit obiectivele în scopul devenirii „celei mai competitive şi dinamice societăţi bazate pe cunoaştere din lume, capabilă de o creştere şi dezvoltare economică cu locuri de muncă mai multe şi mai bune şi o mai mare coeziune socială”. Astfel, până în 2010, rata angajărilor pe piaţa muncii va trebui să crească cu 70%, iar numărul femeilor angajate să crească cu 60%. 
Instrumentul principal de implementare a acestor obiective îl reprezintă Strategia Europeană pentru Piaţa Muncii (European Employment Strategy – EES
). Elementele-cheie ale EES includ următoarele acţiuni:
· urmând propunerile Comisiei Europene, Consiliul European va aproba anual o serie de linii directoare ce stabilesc priorităţile pentru statele membre în politicile lor de angajare;

· Planul naţional de acţiune – fiecare stat membru va trebui să elaboreze un asemenea plan, pentru punerea în practică, la nivel naţional, a acestor orientări;

· Raportul Comun privind Piaţa Muncii – Comisia şi Consiliul vor examina împreună fiecare Plan Naţional de Acţiune;

· Recomandări – Consiliul poate decide, prin majoritate calificată, să trimită recomandări unui anumit stat membru, la propunerea Comisiei Europene.
În Recomandarea nr.17/2001 cu privire la îmbunătăţirea situaţiei economice şi de angajare în muncă a romilor din Europa se subliniază că problemele economice ale romilor vor putea fi surmontate, dacă statele membre vor considera egalitatea de şanse ca pe o prioritate pentru accederea pe piaţa muncii şi pentru activităţile generatoare de venituri, ţinând cont că angajarea este strâns legată şi de alţi factori, cum ar fi educaţia şi formarea profesională, locuinţa, diversitatea culturală. Politicile destinate să remedieze problemele cu care se confruntă romii în domeniul angajării trebuie să fie globale, pornind de la respectarea principiului egalităţii de şanse în accesul pe piaţa muncii, prin punerea în practică a politicilor nediscriminatorii la nivelul serviciilor naţionale ale forţelor de muncă. În acelaşi timp, canalele internaţionale de finanţare, ca Uniunea Europeană, Banca Mondială, Banca de Dezvoltare a Consiliului Europei, Pactul de Stabilitate pentru Europa de Sud-Est şi Programul de Dezvoltare al Naţiunilor Unite vor avea un rol important, atât prin oferirea fondurilor sub formă de subvenţii şi împrumuturi, cât şi în realizarea noilor programe şi politici. Proiectele finanţate pe aceste căi vor trebui să favorizeze participarea romilor la cooperarea între puterile publice şi societatea civilă, la descentralizarea serviciilor publice şi la acţiunile organizaţiilor non-guvernamentale.
Politicile de angajare şi strategiile la nivel european şi naţional, elaborate, făcute publice şi monitorizate, constituie baza includerii sociale a minorităţilor, inclusiv a romilor. Sunt necesare şi proiecte de dezvoltare regională care să ţintească crearea de noi locuri de muncă, în special în zonele cu rata mare a şomajului şi nivel crescut de sărăcie. De asemenea, politicile de angajare vor trebui să includă elemente şi iniţiative financiare pentru a încuraja angajatorii să recunoască beneficiile angajării romilor.

Minoritatea romă se confruntă cu serioase obstacole privind accesul pe piaţa muncii, rezultatul fiind un mare număr de cetăţeni romi fără loc de muncă (în 2003, în Slovacia, 87,5% erau fără loc de muncă; în Spania, 50% dintre romi cu drept de muncă nu au locuri de muncă stabile sau legale, în Cehia, numărul romilor fără loc de muncă era de 50-80%). Situaţia angajării romilor este foarte serioasă în ţările Europei Centrale şi de Est. În România, 70% din rata naţională a şomajului este reprezentată de minoritatea romilor, în Polonia 60%, în Slovenia 29%. Sondajele efectuate au demonstrat că principalul factor ce a determinat blocarea accesului pe piaţa muncii este discriminarea pe criterii de rasă şi etnie. De altfel, în multe ţări, oficiile pentru ocuparea forţei de muncă au raportat că marea majoritate a angajatorilor nu doresc să angajeze romi.
Programele europene, în principal Fondul European de Dezvoltare Regională (ERDF), Fondul Social European (ESF) şi EQUAL
, au facilitat implementarea proiectelor referitoare la romi, în anumite state membre. O parte dintre acestea au fost finanţate prin Iniţiativa EQUAL. Aceasta face parte din strategia Uniunii Europene pentru asigurarea de locuri de muncă în condiţii mai bune şi pentru lărgirea accesului pe piaţa muncii. Fondată prin Fondul Social European, această iniţiativă caută, începând cu 2001, proiecte inovatoare de eliminare a discriminării şi excluderii sociale la locul de muncă şi privind accesul pe piaţa muncii. EQUAL cofinanţează activităţi în toate statele membre, având ca parteneri autorităţile locale şi regionale, organisme de formare profesională, oficiile forţelor de muncă, ONG-uri, societăţi comerciale, alţi parteneri sociali. Din anul 2001, EQUAL a finanţat 45 de proiecte în cadrul cărora beneficiară a fost minoritatea romă. 
Intrarea pe piaţa muncii reprezintă cel mai important facor de asigurare a incluziunii şi justiţiei sociale. Potrivit unui studiu realizat de Centrul European pentru Drepturile Romilor (ERRC)
, în ciuda existenţei legilor care interzic discriminarea pe criterii etnice, mulţi agenţi economici nu iau în considerare prevederile legale în domeniu; cele mai frecvente locuri de muncă oferite romilor sunt cele de croitor, lucrător pe o maşină sau în salubrizare, iar cele mai rare sunt de lucrător în birou, magazin, restaurant, hotel şi cadru didactic ori manager. Romii nu apar deloc în sectorul relaţiilor cu publicul, catering şi industria alimentară. Concluziile studiului arată că asigurarea egalităţii în procesul ocupării locurilor de muncă de către romi reprezintă un deziderat pe termen lung şi constituie o problemă complicată, a cărei soluţionare necesită un angajament şi o cooperare la toate nivelele pieţei muncii: legiuitor, guvern, anagajatori, organisme naţionale şi internaţionale.
Deceniul de Incluziune a Romilor 2005-2015
Deceniul de Incluziune a Romilor 2005-2015 a fost lansat în cadrul Conferinţei internaţionale „Romii într-o Europă în expansiune. Provocări pentru viitor”, care a avut loc la Budapesta, pe data 30 iunie-1 iulie 2003. Acest program politic, asumat de nouă guverne din centrul şi estul Europei (Bulgaria, Croaţia, Cehia, Ungaria, Macedonia, Muntenegru, România, Serbia şi Slovacia), în vederea eradicării sărăciei şi excluziunii, a combaterii discriminării, a fost iniţiat de Institutul pentru o Societate Deschisă (OSI), Banca Mondială şi Uniunea Europeană şi constituie primul proiect multinaţional din Europa în acest domeniu.
 Cele patru arii de intervenţie sunt educaţia, forţa de muncă, sănătatea şi locuirea. 
Deceniul constituie un angajament politic ce reuneşte guverne, organizaţii interguvernamentale şi non-guvernamentale, precum şi societatea civilă romă, cu scopul de a accelera progresele făcute în ameliorarea situaţiei acestei minorităţi şi de a evalua aceste progrese într-o manieră transparentă şi cuantificabilă, prin adoptarea, implementarea şi monitorizarea de măsuri menite a promova incluziunea socială şi şanse egale pentru persoanele de etnie romă şi pentru a împiedica tendinţele şi comportamentele segregaţioniste şi discriminatorii cu care romii se confruntă. Potrivit afirmaţiilor unuia dintre iniţiatorii acestui proiect, James D. Wolfersohn, preşedintele Băncii Mondiale, în cadrul unei Europe unite, este de neacceptat prezenţa unei minorităţi rome numeroase, aflate în creştere numerică şi care are o situaţie mult mai precară decât a majorităţii aflate în regres numeric. În ceea ce priveşte stabilitatea şi securitatea  pe termen lung a Europei, acest fapt este de neacceptat din punct de vedere moral şi de neconceput din punct de vedere politic.
La data de 4 octombrie 2005, Guvernul României, prin Agenţia Naţională pentru Romi, a preluat oficial preşedinţia Deceniului, pentru un an. Punctul de vedere al României a fost acela că ar trebui urmărite semnificaţiile iniţiale ale incluziunii: în fiecare dintre politicile publice naţionale trebuie păstrată şi inclusă dimensiunea romă, rolul esenţial în promovarea incluziunii aparţinând autorităţilor statului.
Potrivit analizelor prezentate de Decade Watch
 (iniţiativă a unui grup de activişti şi cercetători romi al cărei scop este evaluarea progreselor înregistrate în cadrul Deceniului de Incluziune a Romilor 2005-2015, cu sprijiul Institutului pentru o Societate Deschisă
 şi al Băncii Mondiale
), România a elaborat un număr de instrumente importante în scopul promovării educaţiei pentru romi, în principal în învăţământul liceal şi şcolile profesionale. În prezent se desfăşoară un program de alfabetizare a adulţilor, numit „A Doua Şansă”, la care participă mame tinere şi romi care au abandonat şcoala la vârste mici. Au fost create posturi de mediatori şcolari romi pentru a îmbunătăţi ratele de înscriere şi prezenţă la şcoală, precum şi pentru a preveni abandonul şcolar. De asemenea, au fost alocate fonduri PHARE pentru iniţierea unor proiecte de desegregare în învăţământul românesc.
Potrivit aceluiaşi raport al Decade Watch, progresele nu au fost mari în domeniul ocupării forţei de muncă.Bursele locurilor de muncă pentru romi reprezintă nu numai singura sursă de informaţie pentru locurile de muncă accesibile, dar par a fi şi singura măsură activă pentru romi. Ele nu sunt bine mediatizate, astfel încât participă un număr foarte mic de persoane – angajatori sau solicitanţi. S-a semnalat, totodată, şi că un astfel de program nu se potriveşte nevoilor romilor, deoarece majoritatea locurilor de muncă prezentate în cadrul burselor necesită calificări care, de obicei, le depăşesc pe cele deţinute în fapt de romi.
Progrese considerabile s-au înregistrat în domeniul sănătăţii. Astfel, Ministerul Sănătăţii dispune de o Comisie Ministerială pentru Romi, condusă de un secretar ce are responsabilitatea de a urmări politicile elaborate pentru această minoritate. De asemenea, Ministerul Sănătăţii este singurul minister care dispune de o linie bugetară specială pentru romi, alocată din bugetul anual de stat. Organizaţia non-guvernamentală Romani-Criss
 a înfiinţat instituţia mediatorilor sanitari, în cadrul unui proiect-pilot, acreditat ulterior şi preluat în 2003 de Ministerul Sănătăţii. Mediatorii sanitari au fost acceptaţi treptat, ca o componentă necesară a sistemului de sănătate. Campaniile naţionale împotriva tuberculozei, inclusiv cele finanţate de Fondul Global pentru combaterea HIV/SIDA, Tuberculozei şi Malariei, au ajuns şi în comunităţile de romi, iar campaniile de vaccinare desfăşurate de Ministerul Sănătăţii au fost organizate în cooperare cu Agenţia Naţională pentru Romi
. Agenţia Naţională pentru Romi este structura guvernamentală de reprezentare a romilor în plan naţional. Instituţia funcţionează ca organ de specialitate al administraţiei publice centrale, cu personalitate juridică, se află în subordinea Guvernului şi este coordonată de ministrul pentru coordonarea Secretariatului General al Guvernului. 
Această structură guvernamentală aplică, coordonează, monitorizează şi evaluează măsurile din domeniile sectoriale de intervenţie socială cuprinse în Strategia Guvernului României de îmbunătăţire a situaţiei romilor, aprobată prin H.G. Nr.430/2001, modificată şi completată prin H.G. nr.522/2006.

� Limba romani, ca izvor istoric, a avut trei mari merite: elucidarea originii indiene a romilor, stabilirea intervalului de timp aproximativ când s-a produs exodul romilor din India şi reconstituirea drumului parcurs de strămoşii romilor. Astfel, în lexicul rom au fost identificate şi cuvinte vechi afgane, persane, armeneşti, osete, gruzine, turceşti, greceşti, sud-slave, româneşti, jalonându-se în acest mod spaţiile geografice parcurse de strămoşii romilor (Gh.Sarău, Delia Grigore, Istorie şi tradiţii rome, 2002).


� Prima atestare documentară a ţiganilor - sub denumirea de atsincani, varianta georgiană a formelor greceşti atsinganoi/tsinganoi, însmnând de neatins, intangibil, impur, termen folosit pentru desemnarea acestora de către bizantini - a apărut într-un manuscris hagiografic în limba gruzină, în anul 1068 d.C., scris de un călugăr georgian de la mănăstirea Ivron din Muntele Athos (Lucian Cherata, Istoria ţiganilor, 1992)


� Petre Petcuţ – Istoria rromilor, 2005


� Apariţia ţiganilor în România este semnalată pentru prima oară documentar în 1385. Domnitorul Ţării Româneşti Dan Vodă specifică în actul de danie către mănăstirea Vodiţa că "40 de sălaje de aţigani să fie slobozi de toate slujbele şi dajdiile şi de venitul domniei mele". În Principatele româneşti, ţiganii erau robi domneşti, mănăstireşti şi boiereşti. Robii domneşti erau obţinuţi prin moştenire, danii, cumpărare sau pradă de război. În Transilvania, moşierii erau obligaţi să le dea mici bucăţi de pământ pentru ca ţiganii să se implice în agricultură. Copiii trebuiau trimişi la şcoala obligatoriu, iar cine părăsea locul sau îşi abandona casa era adus imediat înapoi. Sub influenţa mişcării internaţionale de abolire a sclaviei, la mijlocul secolului al XIX-lea, ţiganii din Principatele Române au fost eliberaţi. Din acel moment istoric, ţiganii s-au aşezat la marginea satelor si oraşelor, practicând aceleaşi meserii ca şi până atunci. Unele grupuri nomade, însă, şi-au continuat drumul. Mulţi dintre ei, la începutul secolului XX, au trecut Oceanul, ajungând şi în America. Astfel, s-au raspândit aproape pe tot globul, ajungând la un numar greu de stabilit cu exactitate.


� Regulamentul Consiliului Uniunii Europene nr.1083/11.07.2006 conţine prevederile generale aplicabile celor trei instrumente structurale, precum şi obiectivele prioritare pentru perioada 2007-2013.


� � HYPERLINK "http://www.ec.europa.eu/regional_policy/funds" ��www.ec.europa.eu/regional_policy/funds� 


� Strategia de Îmbunătăţire a Situaţiei Romilor din România, Hotărârea Guvernului nr.522/2006


� Conferinţa pentru Securitate şi Cooperare (CSCE) a fost denumirea Organizaţiei pentru Securitate şi Cooperare până la data de 1 ianuarie 1992.


� www.romanothan.ro


� Potrivit sociologului Pierre L. van den Berghe, segregarea poate fi întânlnită pe trei nivele: microsegregare – referitoare la spaţii publice cum ar fi pieţe, parcuri, mijloace de transport etc.; mezosegregare – politica de segregare în termeni de vecinătate urbană, prin delimitarea strictă a locuirii diferitelor rase sau etnii coexistente în cadrul aceleiaşi comunităţi urbane; macrosegregarea – politica de segregare a indivizilor de pe un anumit teritoriu, de obicei teritoriul statului-naţiune, în funcţie de anumite caracteristici native sau dobândite, precum culoarea pielii, apartenenţa religioasă ori etnică etc. (The Ethnic Phenomenon, New York, Elsevier, 1981).


� The Situation of Roma in an Enlarged Union, European Commission, Directorate-General for Employment and Social Affairs, 2004


� LILLA FARKAS – Segregation of Roma Children in Education, European Commission, Directorate General For Employment, Social Affairs and Equal Opportunities, July 2007


� � HYPERLINK "http://www.errc.org" ��www.errc.org� 


� � HYPERLINK "http://ec.europa.eu/employment_social/fundamental_rights/pdf/pubst/stud/roma04_en.pdf" ��http://ec.europa.eu/employment_social/fundamental_rights/pdf/pubst/stud/roma04_en.pdf� 


� � HYPERLINK "http://www.eumap.org" ��www.eumap.org� 


� Paola Castellani – Political and Legislative Framework for the Education of Roma Children, Reference Texts and Support Systems, European Dimension of Education Division-Council of Europe


� United Nations Development Program – The Roma in Central and Eastern Europe (2003); Faces of Poverty, Faces of Hope (2005)


� � HYPERLINK "http://www.europa.eu.int/comm/employment_social" ��www.europa.eu.int/comm/employment_social� 


�� HYPERLINK "http://ec.europa.eu/employment_social/equal" ��http://ec.europa.eu/employment_social/equal� 


� The Glass Box: Exclusion of Roma from Emplozment, � HYPERLINK "http://www.errc.org" ��www.errc.org� 


� � HYPERLINK "http://www.romanicriss.org" ��www.romanicriss.org� 


� � HYPERLINK "http://www.decadewatch.org" ��www.decadewatch.org� 


� � HYPERLINK "http://www.soros.org" ��www.soros.org� 


� � HYPERLINK "http://www.worldbank.org" ��www.worldbank.org� 


� � HYPERLINK "http://www.romanicriss.org" ��www.romanicriss.org� 


� � HYPERLINK "http://www.anr.gov.ro" ��www.anr.gov.ro� 

